Meddelelse i henhold til EF-traktatens artikel 95, stk. 5

Tilladelse til at indføre nationale bestemmelser, der fraviger en harmoniseringsforanstaltning vedtaget af Fællesskabet

(2001/C 120/05)

(EØS-relevant tekst)

1. Kongeriget Nederlandene gav den 25. januar 2001 meddelelse om et udkast til nationale bestemmelser, der fraviger bestemmelserne i direktiv 76/769/EØF(1), som ændret ved direktiv 94/60/EF(2), med hensyn til markedsføring og anvendelse af creosot.

2. Det er fastsat i artikel 95, stk. 5, at en medlemsstat, såfremt den, efter at Rådet eller Kommissionen har vedtaget en harmoniseringsforanstaltning, finder det nødvendigt at indføre nationale bestemmelser baseret på nyt videnskabeligt belæg vedrørende miljøbeskyttelse eller beskyttelse af arbejdsmiljøet på grund af et problem, der er specifikt for den pågældende medlemsstat, og som viser sig efter vedtagelsen af harmoniseringsforanstaltningen, skal give Kommissionen meddelelse om de påtænkte bestemmelser og om grundene til deres indførelse.

3. Kommisionen bekræfter eller forkaster inden seks måneder efter meddelelsen de pågældende nationale bestemmelser efter at have konstateret, om de er et middel til vilkårlig forskelsbehandling eller en skjult begrænsning af samhandelen mellem medlemsstaterne, og om de udgør en hindring for det indre markeds funktion.

4. Formålet med udkastet til nationale bestemmelser er at forbyde anvendelsen af creosotbehandlet træ i kontakt med overfladevand eller grundvand, hvilket i henhold til bestemmelserne i direktivet er tilladt, såfremt det drejer sig om creosot med under 500 ppm benzo-[a]-pyren og under 3 % vandekstraherbar tjæresyre. Udkastet til nationale bestemmelser har ligeledes til formål at forbyde genbrug af gammelt behandlet træ i kontakt med overfladevand eller grundvand, hvilket ikke er reguleret i direktivet.

5. De nederlandske myndigheder begrunder deres anmodning ved at henvise til de særlige geografiske forhold, der gør sig gældende i Nederlandene, og resultaterne af de risikovurderinger, der blev foretaget i 2000, det vil sige efter, at direktiv 94/60/EF blev vedtaget. De gør desuden gældende, at udkastet til bestemmelser hverken medfører vilkårlig forskelsbehandling, er en skjult begrænsning af samhandelen mellem medlemsstaterne eller udgør en hindring for det indre markeds funktion.

6. Det skal bemærkes, at Kommissionen i beslutning 1999/832/EF(3) som følge af en anmodning i henhold til artikel 95, stk. 4, har givet Kongeriget Nederlandene tilladelse til at opretholde de nationale bestemmelser, der fraviger bestemmelserne i direktiv 76/769/EØF, som ændret ved direktiv 94/60/EF, og som var gældende inden dette direktivs vedtagelse. Formålet med disse godkendte nationale bestemmelser var at begrænse indholdet af benzo-[a]-pyren til 50 ppm (mens creosot i henhold til direktivet under visse forhold må indeholde op til 500 ppm) og anvendelsen af behandlet træ.

7. For yderligere oplysninger om anmodningen fra Nederlandene kontaktes: Mr F. H. van den Bercken Ministerie van Volksverhuisvesting, Ruimtelijke Ordening en Milieubeheer Directoraat Generaal Milieubeheer Postbus 20951 2500 EZ Den Haag , Nederland Tlf. (31-70) 339 49 64 Fax (31-70) 339 12 92 frans.vandenbercken@minvrom.nl

Kontaktpunkt hos Europa-Kommissionen: Europa-Kommissionen Generaldirektoratet for Erhvervspolitik

Kontor E-3 Kemisk industri

Rue d'Arlon/Aarlon straat 88 (4/6) B - 1000 Bruxelles/Brussel Tlf. (32-2) 295 58 82 Fax (32-2) 295 02 81 chemicals-plastics@cec.eu.int

(1) EFT L 262 af 27.9.1976, s. 201.

(2) EFT L 365 af 31.12.1994, s. 1.

(3) EFT L 329 af 22.12.1999, s. 25.